J. Mikolaj, poslanec: (2003-10-22):
Nezodpovedanou otázkou je aj to, prečo je úsilie vytvoriť maďarskú univerzitu pol roka pred vstupom do Európskej únie, kde bude absolútna voľnosť študovať napr. v maďarskom jazyku v Maďarsku. Zákonnou podmienkou vzniku univerzity podľa zákona č. 131/2002 Z. z.  § 2 ods. 5 sa hovorí, že štát poskytuje vysokoškolské vzdelanie v rámci akreditovaných študijných programov, čiže každá univerzita musí mať aspoň jeden akreditovaný študijný program. Ak si pozrieme vyjadrenia Akreditačnej komisie, ktorá sa týmto problémom začala zaoberať už koncom mája v Košiciach, a toto rokovanie sa prerušilo vzhľadom na to, že neboli v dostatočnom množstve doložené jednotlivé podklady, bolo opätovné zasadnutie v Žiline 9. 7., kde bola Akreditačná komisia požiadaná, aby sa vyjadrila aj k jednotlivým študijným programom, nielen k zriadeniu fakulty ako takej, na svojom ostatnom zasadnutí 1. až 3. októbra tohto roku Akreditačná komisia, ako bolo povedané pánom ministrom, analyzovala silné aj slabé stránky. Ja by som k zápisu Akreditačnej komisie chcel upozorniť najmä na 3 – 4 také zásadné veci. Prvá vec je tá, že sa hovorí o tom, že kroky štátu by mali byť v súlade s prijatou Koncepciou rozvoja vysokoškolského vzdelávania, ktoré umožnia slovenským vysokým školám obstáť v medzinárodnej konkurencii. Ďalej, Akreditačná komisia upozorňuje na to, že čo do počtu vysokých škôl ani čo do počtu univerzít pôsobiacich na Slovensku neexistuje urgentná potreba zakladania ďalšej verejnej vysokej školy, to je názor Akreditačnej komisie ako profesionálneho orgánu. Ďalej sa hovorí, že vysokoškolské vzdelávanie ľubovoľného odborníka pôsobiaceho v tomto štáte by sa nemalo obmedzovať na získavanie plnohodnotnej schopnosti komunikovať po slovensky. Akreditačná komisia takisto upozorňuje na potrebu schopnosti komunikácie v slovenskom jazyku v záujme zvýšenia uplatnenia absolventov v praxi. Ďalej, Akreditačná komisia konštatuje, že spektrum študijných odborov na univerzite, o ktorej hovoríme, by ponúkalo relatívne úzky profil a v žiadnom prípade nevytvorí úplné predpoklady na vysokoškolskú prípravu občanov maďarskej národnosti, ale iba prípravu v niektorých vybraných odboroch. Na záver Akreditačná komisia, a tu je zaujímavá štylizácia, pán minister, hovorí, že oprávňuje sa jej pozitívne vyjadriť k študijnému programu reformovaná teológia a ostatné dve fakulty, teda ekonomická fakulta a pedagogická fakulta, neposkytujú dostatočné informácie. Ak sa pozrieme na zákon a uvidíme, že v zákone sa hovorí o troch fakultách, tak Akreditačná komisia na základe toho jednoznačne neodporúča, aby univerzita v takej štruktúre, ako bola predložená zákonom, mala akreditované študijné programy. Zákon č. 131/2002 Z. z. ďalej hovorí, že fakulty, ktoré nemajú akreditované študijné programy, a to vyplýva opäť z § 2 ods. 5, nesmú prijímať nových študentov, teda nesmú otvoriť štúdium. Samozrejme, vzhľadom na metodiku rozdeľovania finančných prostriedkov nemôžu dostať ani finančné prostriedky. Takže sa môže stať, páni poslanci, že ak schválime zákon, tak táto škola bude mať možno 15, možno 20 študentov. Zákon ďalej hovorí podľa § 2 ods. 13, že vysoké školy sa delia na univerzitné a neuniverzitné, pričom univerzitné vysoké školy musia poskytovať vzdelávanie v troch stupňoch, teda bakalárske, magisterské a doktorandské štúdium. Ak sa pozrieme do zákona o zriadení univerzity, opäť vidíme, že sa hovorí iba o prvých dvoch stupňoch, čiže nemôže ísť o vysokú školu univerzitného smeru a typu, musí ísť o vysokú školu neuniverzitného smeru a typu, tzv. odbornú vysokú školu. Pokiaľ ide o ekonomické vyjadrenie, slovenské vysoké školy zápasia s obrovským nedostatkom finančných prostriedkov a absolútna väčšina z týchto prostriedkov ide na bežnú prevádzku. Vysoké školy začínajú zaostávať v technologickej vybavenosti, upadá veda, upadá výskum. Aj preto sa vláda zaviazala, že ročne by mala zvyšovať rozpočet vysokým školám o 0,1 % HDP, teda zhruba o 100 mil. korún ročne. Nie je to veľa. (Hlasy z pléna.) No jedna miliarda, dobre, v poriadku. Podľa rozpočtu, ktorý je predložený v návrhu, by univerzita v Komárne na roky 2004 až 2006 potrebovala 318 mil. korún, čiže 100 mil. korún ročne, pán minister, dúfam, že už teraz hovorím dobre, 318 mil. korún na tri roky čiže 100 mil. korún ročne. A keď si zoberieme, čo je to za sumu a koľko tam bude študentov, tak si myslím, že toto je z hľadiska ekonomiky nie absolútne v poriadku. Vážené panie poslankyne, vážení poslanci, záverom by som chcel odporučiť, že vzhľadom na to, že nie sú splnené zákonné podmienky na zriadenie Univerzity J. Selyeho, neviem, prečo sa hovorí J., ako keby ten pán nemal celé meno, vzhľadom na to, že nemá akreditované študijné odbory, vzhľadom  na to, že nespĺňa zákon č. 131/2002 Z. z. o tom, že musí mať tri stupne vzdelávania, vzhľadom na to, že nie je zabezpečené financovanie iba na základe zvýšenia o 0,1 % HDP, si myslím, že naozaj nevznikajú zákonné podmienky na to, aby táto univerzita bola zriadená. Ďakujem pekne.